Matkatoimisto Tjäreborg on perunut ensi perjantain matkan Länsi-Afrikan Gambiaan. Yhtiön piti lennättää koneellinen matkustajia Gambiaan, mutta maan epävakaan tilanteen takia matkat on peruttu. Uuden presidentin torstaiksi suunniteltujen virkaanastujaisten alla virassa oleva presidentti määräsi tiistaina maahan poikkeustilan.

Lento DK392 Gambiaan lennetään Tjäreborgin tiedotuspäällikön Arja Pucilowskin mukaan tyhjänä. Koneen on määrä noutaa paluulennollaan osa paikalla olevista suomalaisturisteista normaalin aikataulun mukaisesti. Yhteensä suomalaisturisteja on Gambiassa tällä hetkellä 300.

Pucilowski kertoo Tjäreborgin olevan yhteydessä jatkuvasti Gambiaan kohdehenkilökuntaan ja Ruotsin ulkoministeriöön. Suomella ei ole edustustoa Gambiassa ja siksi matkayhtiössä seurataan Ruotsin ulkoministeriön matkustustiedotteita. Ruotsin ulkoministeriö on päivittänyt eilen illalla Gambian matkustussuosituksen, jossa kehotetaan välttämään toistaiseksi tarpeetonta matkustamista Gambiaan.

Tjäreborgin verkkosivuilla julkaistun tiedotteen mukaan Gambiassa tilanne on ollut koko ajan rauhallinen. Kohteessa olevia asiakkaita tiedotetaan tilanteesta paikan päällä ja paluulentoihin ei tule muutoksia, vaan ne toteutetaan alkuperäisen aikataulun mukaisesti.

Tjäreborgin mukaan heidän asiakkailleen on tiedotettu asiasta tekstiviestillä ja sähköpostilla. Asiakkaille palautetaan peruuntuneen matkan hinta kokonaisuudessaan.

Tämänhetkisen tiedon mukaan Tjäreborg kertoo toteuttavansa lomamatkat Gambiaan ensi viikon perjantaista 27.1.2017 eteenpäin normaalisti.

Lue myös: Suomalaistenkin suosimaan turistikohteeseen Gambiaan julistettu poikkeustila